MUDDATIDA TO‘LANMAGAN SOLIQLAR VA BOShQA MAJBURIY TO‘LOVLARNI UNDIRIB OLISh TO‘G‘RISIDA

Belgilangan muddatda to‘lanmagan soliqlarni, davlat budjetiga hamda budjetdan tashqari davlat jamg‘armalariga boshqa majburiy to‘lovlarni undirib olish ushbu Qonunga muvofiq amalga oshiriladi.
 Tegishli to‘lovlarning belgilangan to‘lov muddatlari tugagach, to‘lanmagan summa boqimanda hisoblanadi va u, basharti qonun hujjatlarida o‘zgacha hol nazarda tutilmagan bo‘lsa, penyasini qo‘shib hisoblagan holda undirib olinadi.
 To‘lov muddati tugaganidan keyingi kundan boshlab muddati o‘tkazib yuborilgan har bir kun uchun boqimanda summasidan qonun hujjatlarida belgilangan miqdorda penya qo‘shilib boradi.
 Tadbirkorlik subyekti tomonidan ortiqcha to‘langan summalarga teng bo‘lgan qarzdorlik summasiga penya hisoblab chiqarilmaydi. Ortiqcha to‘langan soliq va boshqa majburiy to‘lovlar summasining mavjudligi soliq organlari tomonidan tasdiqlangan bo‘lishi kerak. 
 Penya miqdori tadbirkorlik subyektining tegishli soliqlar va boshqa majburiy to‘lovlar bo‘yicha qarzdorligi summasidan ortiq bo‘lishi mumkin emas.
 Korxonalar, muassasalar va tashkilotlardan to‘lovlarni va to‘lovlarga oid boqimandalarni undirib olish quyidagi hollarda so‘zsiz amalga oshiriladi: 
 1) soliq organining qaroriga muvofiq — soliqlar va davlat budjetiga boshqa majburiy to‘lovlar, shuningdek O‘zbekiston Respublikasi Moliya vazirligi huzuridagi Budjetdan tashqari Pensiya va Respublika yo‘l jamg‘armalariga majburiy to‘lovlar bo‘yicha;
 2) sudning qaroriga muvofiq — soliqlar va davlat budjetiga hamda davlat maqsadli jamg‘armalariga boshqa majburiy to‘lovlar bo‘yicha;
 Tadbirkorlik subyektining oxirgi hisobot sanasidagi joriy aktivlari summasining jami yigirma foizidan ortiq bo‘lgan, muddatida to‘lanmagan soliqlar va boshqa majburiy to‘lovlarni undirish unga undiriladigan summani undirish to‘g‘risida qaror qabul qilingan kundan e’tiboran olti oy mobaynida oyma-oy bo‘lib to‘lash imkoni berilgan holda amalga oshiriladi. 
 Soliq organlari korxonalar, muassasalar, tashkilotlar va fuqarolar soliq to‘lovlari va budjetga, shuningdek budjetdan tashqari davlat jamg‘armalariga boshqa majburiy to‘lovlar to‘lashni to‘g‘ri, o‘z vaqtida va to‘liq amalga oshirganligini tekshirishga haqlidir.
 Boqimandani to‘lash summasi kelib tushganda avvalo boqimanda, so‘ngra penya to‘lanadi. Boqimandani undirib olish xarajatlari qonun hujjatlarida belgilangan tartibda qoplanadi.
 To‘lov topshiriqnomasi olinganidan keyin bir ish kuni mobaynida davlat budjeti daromadiga, budjetdan tashqari davlat jamg‘armalari hisobvarag‘iga to‘lovlar bankning aybi bilan o‘z vaqtida kiritilmaganligi uchun bank muddati o‘tkazib yuborilgan har bir kun uchun qonun hujjatlarida belgilangan miqdorda penya to‘laydi.
 Korxonalar, muassasalar va tashkilotlarga nisbatan boqimandani so‘zsiz undirib olishning quyidagi choralari qo‘llaniladi:
 1) boqimandachining bankdagi hisobvarag‘ida mavjud bo‘lgan summani davlat budjeti foydasiga, budjetdan tashqari davlat jamg‘armalari hisobvarag‘iga o‘tkazish;
 2) solishtiruv dalolatnomasi mavjud bo‘lgan taqdirda undiruvni debitorlardan boqimandachiga tegishli summaga qaratish;
 3) soliqlar va budjetga to‘lovlar, shuningdek O‘zbekiston Respublikasi Moliya vazirligi huzuridagi Budjetdan tashqari Pensiya va Respublika yo‘l jamg‘armalariga to‘lovlar bo‘yicha undiruvni qarzdor korxona mol-mulkiga qaratish.
 Boqimanda summasini so‘zsiz undirib olish to‘g‘risidagi inkasso topshiriqnomalari soliq organlari tomonidan belgilangan to‘lov muddatidan boshlab uch ish kuni davomida amalga kiritiladi.
 Basharti korxonalar, muassasalar va tashkilotlar tegishli to‘lovni o‘tkazish uchun to‘lov topshiriqnomasini bankka o‘z vaqtida topshirgan bo‘lsa, inkasso topshiriqnomasi amalga kiritilmaydi.
 Soliqlar va davlat budjetiga boshqa majburiy to‘lovlar, shuningdek O‘zbekiston Respublikasi Moliya vazirligi huzuridagi Budjetdan tashqari Pensiya va Respublika yo‘l jamg‘armalariga majburiy to‘lovlar bo‘yicha undiruvni qarzdor korxonaning mol-mulkiga qaratish soliq organining arizasi asosida sud tomonidan amalga oshiriladi.
 Chet ellik yuridik shaxslardan soliqlar va majburiy to‘lovlar bo‘yicha boqimandani undirib olish, basharti O‘zbekiston Respublikasining xalqaro shartnomalarida o‘zgacha hol nazarda tutilmagan bo‘lsa, ushbu Qonunga muvofiq amalga oshiriladi.
 O‘zbekiston Respublikasining fuqarolari, chet el fuqarolari va fuqaroligi bo‘lmagan shaxslardan boqimandani undirib olish sud tartibida amalga oshiriladi.
 O‘zbekiston Respublikasining fuqarolari, chet el fuqarolari va fuqaroligi bo‘lmagan shaxslar gardanidagi boqimandalarni qoplash uchun undiruv mol-mulkka qaratilgan taqdirda qonun hujjatlariga muvofiq ijro hujjatlari bo‘yicha undiruv qaratilishi mumkin bo‘lmagan mol-mulkka undiruv qaratilmaydi.
 Soliqlar va boshqa majburiy to‘lovlar bo‘yicha chet ellik yuridik shaxslardan boqimandani undirish O‘zbekiston Respublikasi hududida bo‘lgan ularning har qanday mol-mulkiga qonun hujjatlarida belgilangan tartibda qaratiladi.
 Boqimandani undirish to‘g‘risidagi sud qarorining ijrosi ijro varaqasi asosida, xo‘jalik sudining buyrug‘i asosida amalga oshiriladi.
 Davlat korxonalarining, shuningdek jismoniy shaxslarning to‘lovlar bo‘yicha boqimandasini undirish imkoniyati bo‘lmagan hollarda boqimanda hisobdan chiqarib tashlanadi. Davlat korxonalarining boqimandasini hisobdan chiqarib tashlash O‘zbekiston Respublikasi Davlat soliq qo‘mitasi tomonidan O‘zbekiston Respublikasi Moliya vazirligi bilan kelishilgan holda boqimandani undirib olish imkoniyati yo‘qligi to‘g‘risidagi ma’lumotnomaga binoan, jismoniy shaxslardan esa — sud qaroriga binoan amalga oshiriladi. 
 To‘lovlarni noto‘g‘ri hisoblab chiqarish yoki undirib olishning belgilangan tartibini buzish oqibatida ortiqcha kelib tushgan to‘lov summalari qaytarilishi kerak.
 To‘lovlarni undirib olish vaqtida soliq organlarining mansabdor shaxslari tomonidan yo‘l qo‘yilgan noto‘g‘ri xatti-harakatlar ustidan shikoyatlar yuqori organga yoki sudga qonun hujjatlarida belgilangan tartibda beriladi.